Blanár, Juraj, poslanec NR SR (2010-12-16):
Vážený pán predsedajúci, vážený pán podpredseda vlády a minister, milé kolegyne, kolegovia, dovoľte mi, aby som – a na tom sa určite zhodneme – na úvod povedal, že ako to povedal pán kolega Janiš, že tu nikto zrejme nesedí taký, ktorý by nechcel, aby boli diaľnice postavené a vôbec, aby sa dopravná infraštruktúra nerozvíjala. Áno, to je pravda. Len je rozdielny prístup, ako to urobiť a kedy. To je celý problém a my si myslíme, že práve to, čím argumentuje súčasná vláda, že to bolo predražené, vlastne hovoria o sebe, že celé toto, ak to takýmto spôsobom chcú robiť do budúcnosti, bude naozaj neskutočne predražené a nevráti sa to v tých benefitoch, ktoré predovšetkým potrebujeme. Pre jednotlivé kraje nášho Slovenska je potrebné, aby sme mali dobudovanú cestnú, diaľničnú a vôbec celú dopravnú infraštruktúru čím skôr, pretože sa ukázalo, keď máme dobudovanú infraštruktúru, to znamená diaľnicu, prichádzajú tam investori, zamestnanosť sa zvyšuje a naviac to generuje predovšetkým vyšší ekonomický rast. To tu veľmi dobre vysvetlil môj kolega pán Jahnátek, pretože má s tým skúsenosti ako bývalý minister hospodárstva. Dovoľte mi ale, aby som predsa len pripomenul trošičku, pretože potrebujeme sa aj k tej minulosti trošku dostať, aby sme mohli do budúcnosti čosi povedať. Aký je rozdiel medzi súčasnou vládou a môžeme povedať aj vládou predchádzajúcou pána Dzurindu, pretože v tej vláde rovnako sedeli tí istí ľudia, ktorí sú tu dnes, až na malé výnimky, a s vládou, ktorá tu bola predtým? Nuž predchádzajúca, teda vláda súčasná a vláda pána Dzurindu, za ktorú sa považujete a nadväzujete na ňu, nuž tá zastavila v ´98. roku výstavbu diaľnic doslova. Ak si dobre pamätáte niektorí, ktorí vôbec cestujete po Slovensku, tak boli úseky, ktoré viedli do poľa, a boli niekoľko rokov vôbec nevyužívané. Môžem vám pripomenúť jeden úsek na Kysuciach Oščadnica – tunel Horelica až po Čadcu, ktorý v ´98. roku bol zastavený, bol vybudovaný kompletne okrem tunela, pretože naň sa kompletne zastavili finančné prostriedky. Tento úsek bol daný do prevádzky v roku 2005, dámy a páni. Nehovoriac o tom, že miliardy slovenských korún vtedajších investícií tam boli len tak použité nanič a mohli byť využité úplne kdesi inde. Nehovoriac o tom, že keby sa vtedy dobudoval ten úsek, keď bol začatý a rozbehnutý, bol by za úplne iné peniaze, finančné náklady, ako keď ste ho dobudovali v roku 2005. Rovnako je veľmi zaujímavý fenomén, ktorý sa ukazuje aj dnes, a to je fenomén zahmlievať a ukazovať, že veď my pracujeme, my vypracovávame nové analýzy, my vypracovávame nové trasovania, tak to bolo aj za vlády Mikuláša Dzurindu, keď sa napríklad už na pripravené vedenie trasy medzi Považskou Bystricou a Žilinou spracoval nový variant tzv. rajecký. Vynaložili sa obrovské milióny na prepracovanie tejto štúdie, aby jednoducho sme zistili, že či ten rajecký variant je dobrý. Bolo to nič iné len na to, aby sa získal čas a vytváral sa dojem, že však pracujeme na výstavbe diaľnic. Stále hovorím o vláde, na ktorú nadväzujete, o sľuboch, ktoré ste vtedy robili. Rovnako si pamätáme diskusiu o tzv. zákone o nadradenej dopravnej infraštruktúre. Koľko tu bolo kriku z vašej strany, keď sa prijímal tento zákon, ale vy ste neboli schopní v podstate absolútne vyriešiť vtedy majetkové vzťahy, ktoré boli potrebné a základné pre prípravu výstavby diaľnic, len sa vtedy o tom rozprávalo. Dokonca rozprávalo sa aj o výstavbe tzv. PPP projektami, veľmi dobre si to pamätáte, pretože vtedy som ešte bol v parlamente, keď pán exminister Prokopovič hovoril, že už je všetko pripravené a v roku 2005, keď odchádzal, akosi to nestihol urobiť. Nuž toto bolo v krátkosti pripomenutie toho, ako ste pripravovali výstavbu diaľnic, ale stále ste hovorili, že sa nezastavila. Nuž a teraz trošku sa vrátim k tomu, čo urobila predchádzajúca vláda. Predchádzajúca vláda mala aspoň taký fundovaný základ, že bola schopná si do programového vyhlásenia vlády dať záväzok, že postaví 100 km diaľnic. Vážené dámy a páni z koalície, koľkože kilometrov ste si dali vy záväzok postaviť vo vašom programovom vyhlásení vlády, že postavíte? No ja si myslím, že v podstate všetci vedia, že nič, je tam veľká, veľká nula. A ja si myslím, že ono ani tak veľký záujem nebolo to, aby ste takéto niečo urobili, pretože opäť pokračujete v tých veciach, ktoré boli veľmi charakteristické aj pre vládu Mikuláša Dzurindu, ktorý aj s vládou, pravicovou vládou, na ktorú vy nadväzujete, osem rokov vládol Slovensku. Veď vypisovanie nových výberových konaní a štúdií napríklad na prepojenie Žiliny s Martinom, ktorý sa vypísal pred mesiacom v hodnote 150-tisíc eur, na prepojenie medzi Žilinou a Martinom, zopakujem, na úseku, na ktorý je dnes už vydané stavebné povolenie – o čom to je, prosím vás? Ja by som si veľmi rád vypočul stanovisko pána ministra k tejto štúdii. Možno si povieme 150-tisíc, ale veď vy ste tu hovorili o plytvaní. Aj 150-tisíc je dobrých. Ale v prvom rade si kladiem otázku, veď celá trasa na úseku medzi Hričovským Podhradím a Martinom je kompletne dnes pripravená, vykúpené pozemky. Dokonca ste spomínali, že sú tam aj tunely, ktoré sa urobili, urobili sa prieskumné štôlne, to je ten presnejší výraz, pretože nemôžeme to nazvať tunelom. Ale my vypíšeme v súčasnosti ešte jednu štúdiu, pretože ju treba spracovať. Myslíte si, že je toto úprimná snaha robiť výstavbu diaľnice? A to bolo práve v čase, keď sa finalizovali všetky rokovania o treťom balíku tzv. PPP projektov medzi Hričovským Podhradím a Dubnou Skalou. Práve v tomto čase. Toto je tá úprimnosť, o ktorej vy hovoríte. Prijatie zákona o nadradenej infraštruktúre, už som spomínal, bolo tu naozaj veľa rečí, ktoré hovoria o tom, že sa jednoducho netreba... (Ruch za rečníkom.) Pán minister, ak bude treba, máte priestor, ja nechám vám priestor, aby ste pokojne reagovali, teraz ma nechajte, aby som dohovoril. Ja si uctím naozaj váš príhovor a budem veľmi rád. Ja naozaj chcem byť korektný, ale nechajte mi myšlienky dokončiť. Takže o nadradenej infraštruktúre, vraciam sa k tomu, ja som ešte nepočul, že by ste, keď ste vtedy kričali proti tomuto zákonu, že by prišiel niekto teraz alebo ste si to dali do programového vyhlásenia vlády, že zrušíte tento zákon. Zrazu je dobrý zákon pre vás. Spustenie mýta, ktoré kritizujete, to je tiež jedna z tých klišé, o ktorých sa tu dozvedám neustále, ale pritom ste toto mýto pripravovali, my sme ho len dotiahli. A keď to môžem povedať, ešte raz pripomeniem, bolo tu povedané, že výberové konanie na mýto, nuž dobre, môžeme sa o tom baviť rôzne, ale ešte raz pripomínam. Predseda Úradu pre verejné obstarávanie mohol tento tender zrušiť bez akýchkoľvek problémov. Bolo tam 12 podaní, ktoré boli neopodstatnené. A mimochodom sa zúčastnili tohto výberu viacerí a jedného práve, ktorý sa dostal do finále, vyradil práve Úrad pre verejné obstarávanie, ktorý bol z koalície za vtedajšiu Stranu maďarskej koalície. Prečo ste vtedy napríklad vy, pán poslanec Janiš, a už som to hovoril vo faktickej poznámke, neišli a neprotestovali? Prečo ste ho nežiadali, aby zrušil ten tender? Ale ste potom išli a ste zohrievali čaj tým, ktorí, samozrejme, že prirodzene je lepšie neplatiť, ale kto bude diaľnice stavať, keď nebudú na to finančné prostriedky? Toto je systém, ktorý funguje všade inde v Európskej únii, ale vám sa to nepáči, pretože vy jednou nohou chcete byť v Európskej únii, ale druhou nohou už až tak sa vám to nepáči. Veď ste to preukázali aj pri prijímaní eura, ktoré sme rovnako dotiahli dokonca. Ale keď sme požiadali, aby sme urobili naozaj z toho konsenzus, tak vy ste k tomu ani nepripojili, aby prechod bol naozaj veľmi dobrý. Pretože vy stále ste medzi, raz tam, raz tam, ako vám to vyhovuje. Význam výstavby diaľnic a regionálnych ciest, to znamená, môžem povedať aj rýchlostných komunikácií, je veľmi dôležitý a myslím si, že bývalá vláda to dokázala jasnými výsledkami. Tým, že sa dokončil nielen obchvat Oravského Podzámku, ale že sa vybudoval kompletne obchvat na úseku rýchlostnej komunikácie R3 Oravského Podzámku. Toto je naozaj príspevok, ako regiónu môžeme pomôcť. A verte mi, keď sa v tom bude pokračovať, tak všetky tieto regióny, ktoré dnes majú ťažkosti so zamestnanosťou a získaním investorov do tzv. hnedých parkov, sa naozaj zníži. Ak hovoríte o výstavbe diaľnic, tak nemôžeme hovoriť len v kontexte Slovenska. A teraz mi dovoľte, aby som sa dostal do kraja, v ktorom pôsobím, a kraj veľmi dobre poznám. Hovorí sa tu veľa o Žilinskom samosprávnom kraji, hovorilo sa o tom, koľko tu nie je dobudovaných diaľnic. A to, že práve v Žilinskom samosprávnom kraji naplánovaných diaľnic je najviac nedokončených, to nie je náhoda, vážené dámy a páni. To je kvôli tomu, že jednoducho tuto historicky vedie križovatka. Križovatka, obchodná cesta z histórie, kedy ešte Jantárová cesta tadiaľ viedla a dnes sever – juh a východ – západ prechádza jednoducho cez Žilinu, či sa vám to páči, alebo nie, a preto dnes tá situácia pri náraste dopravy je taká, ako je. A preto dnes je potrebné riešiť čím skôr a naliehavejšie túto situáciu v našom kraji. Zrušenie práve tretieho balíka nám odsúva tento problém, riešenie tohto problému o dva, o tri, možno o štyri roky. Nikto dnes nevie, pretože pán minister tu dnes a jasne povedal, na jednej strane pre médiá vyhlásil, že tunel Višňové bude postavený z eurofondov, ale na druhej strane pri tomto pulte povedal, áno, samozrejme bude treba rokovať, bude to veľa úsilia. Ale ja som mal pocit, pán minister, že už ste to mali isté, už ste to mali dohodnuté, že jednoducho tieto finančné prostriedky tam presuniete. Ja viem, že to bude ťažké, ale myslím si, že ten krok, ktorý ste urobili, bol jednoznačne zlý, neúprimný a zlý. A urobili ste to aj s tým, že ste to preukázali tým, že ste vypísali výberové konanie na novú štúdiu prepojenia medzi Martinom a Žilinou, čo dodnes neviem pochopiť a budem rád, keď mi to vysvetlíte možno v záverečnej reči. Vážené dámy, vážení páni, ja si myslím, pán minister, že je úplne nad slnko jasné, že nedrží ten rezort plne v rukách, pretože pri diskusiách, ktoré sme aj mali, som cítil, že naozaj je veľká snaha dokončiť tretí balík, ale potom som zistil, že to bolo len niečo, čo bolo len také klišé, pretože akonáhle prišla jedna z koaličných strán a povedala, že bude mať iný záujem, tak ste ho zmenili. A dnes môžem povedať, že neťaháte naozaj za povrazy vy alebo za liace, ako sa hovorí, na ministerstve, ale niekto iný. Nebudem komentovať tých, ktorí sa vyjadrujú za vás na konferenciách, na ktorých som sa aj ja zúčastnil, absolútne nekompetentne a vôbec tomu nerozumejú, ale to už je vizitka každého z nás, akých spolupracovníkov si nájdeme, ale výsledok je katastrofálny. Naozaj musím povedať, že katastrofálny. A nehnevajte sa na mňa, ak vy chcete nás presvedčiť o tom, že tempo, ktoré sme nasadili pri výstavbe diaľnic, že sme dali sto kilometrov do programového vyhlásenia vlády, ale postavili sme takmer stoštyridsať kilometrov a vyjadrili sme sa, že ak to všetko pôjde dobre, tak chceme to do Košíc dotiahnuť čím skôr. Netušili sme, že príde hospodárska kríza, ktorá nám to skomplikuje, čo, samozrejme, vy raz ignorujete, raz to používate ako naozaj argument. Ale toto tempo bolo určite väčším tempom, ako vy v súčasnosti máte nasadené, pretože mám taký pocit, že nás chcete presvedčiť, že tempo slimáka je v súčasnosti šprintovanie slimáka. A ja si neviem predstaviť slimáka, ktorý šprintuje už len podľa toho, čo ste si naplánovali. Čiže, dámy a páni z koalície, naozaj vstúpte si do svedomia a postavte sa k tomu, ako už vy uznáte za vhodné, ale verte, že toto sa vráti každému z vás, každému z nás, tak ako tu sedíme. Ja plne podporujem uznesenie, ktoré je tu predložené. A mohlo by byť takým mementom na to, aby ste predsa len prehodnotili svoj postoj a neklamali ľudí týmito polopravdami, o ktorých rozprávate, ale začali konať. Ďakujem pekne za pozornosť. (Potlesk.)